L’Audiència espanyola ha absolt l’ex-president del Barça Sandro Rosell, a qui l’acusació demanava sis anys de presó, després d’haver-ne passat gairebé dos en presó preventiva. Era acusat d’emblanquiment de diners i repartiment de comissions rebudes per l’ex-president de la Confederació Brasilera de Futbol Ricardo Teixeira pels drets audiovisuals de 24 partits de la selecció brasilera de futbol i un contracte de patrocini amb Nike. També ha absolt el seu soci Joan Besolí i les altres quatre persones acusades de delictes d’emblanquiment.

L’Audiència els ha aplicat el principi de ‘in dubio pro reo’, és a dir, que en cas de dubte es resol en favor de l’acusat.

Rosell ha estat 643 dies en presó preventiva, la més llarga de la història de l’estat espanyol, però el primer dia del judici la magistrada Concepción Espejel va decretar la llibertat provisional sense fiança.

Al començament, la fiscalia demanava una pena d’onze anys de presó i una multa de 59 milions d’euros, però a la petició final la fiscalia va passar a demanar sis anys de presó i cinc anys per a Besolí. A més, demanava penes d’1 any i 11 mesos a 1 any i 6 mesos per a la dona de Rosell, Marta Pineda, i els altres tres acusats, Pedro André Ramos, Josep Colomer i Shahe Ohannessian.

A la sentència, l’Audiència explica que després de contrastar valorativament les proves que li ha demanat la defensa i l’acusació ‘només ha estat possible d’arribar fins on hem arribat’ i que per tant cal emetre una resolució absolutòria en favor de l’acusat.